b'\n_START_ARTICLE_\nHemoglobin\xc3\xbaria parox\xc3\xadstica nocturna\n_START_SECTION_\nSignes i s\xc3\xadmptomes\n_START_PARAGRAPH_\nEs presenten en proporci\xc3\xb3 a la mida de la poblaci\xc3\xb3 clonal (un grup de c\xc3\xa8l\xc2\xb7lules derivades d\'una \xc3\xbanica c\xc3\xa8l\xc2\xb7lula original que es divideix per mitosi en dues, despr\xc3\xa9s en quatre i aix\xc3\xad successivament) de c\xc3\xa8l\xc2\xb7lules afectades. Una quarta part dels malalts amb "HPN prim\xc3\xa0ria" presenten hemoglobin\xc3\xbaria (hemoglobina lliure a l\'orina) en algun moment del transcurs de la malaltia. La majoria presenten an\xc3\xa8mia, amb el conseg\xc3\xbcent cansament i fatiga que genera aquesta condici\xc3\xb3, si b\xc3\xa9 sense correlaci\xc3\xb3 amb el grau d\'an\xc3\xa8mia objectiva en el cas de la HPN. L\'orina presenta alts nivells d\'hemoglobina i sovint d\'hemosiderina, per\xc3\xb2 no de forma constant. _NEWLINE__NEWLINE_Altres pacients presenten dolor abdominal, disf\xc3\xa0gia (dificultat per empassar) i odinof\xc3\xa0gia (dolor en empassar), i els malalts mascles poden presentar disfunci\xc3\xb3 er\xc3\xa8ctil. Aquesta cl\xc3\xadnica t\xc3\xa9 origen en la depleci\xc3\xb3 de l\'\xc3\xb2xid n\xc3\xadtric que l\'hemoglobina lliure produeix en el torrent circulatori. No \xc3\xa9s rar que hemoglobin\xc3\xbaria de la HPN es confongui amb una hemat\xc3\xbaria originada per altres patologies._NEWLINE_Aproximadament un 40% dels malalts presenta un event tromb\xc3\xb2tic, ven\xc3\xb3s o arterial, en algun moment del curs de la seva malaltia. Les trombosis s\xc3\xb3n la principal causa de mort i de complicacions greus de la HPN. Aquestes trombosis poden succeir en llocs habituals, com ara les trombosis venoses profundes a les venes de les cames, que poden resultar en un embolisme pulmonar si els trombes migren cap als pulmons, per\xc3\xb2 el tret m\xc3\xa9s diferenciador de la HPN \xc3\xa9s la producci\xc3\xb3 de co\xc3\xa0guls en llocs inusuals, com ara les venes suprahep\xc3\xa0tiques (causant l\'anomenada s\xc3\xadndrome de Budd-Chiari, una patologia que de vegades comporta un trasplantament hep\xc3\xa0tic), la vena porta del fetge, les venes mesent\xc3\xa8riques superior i/o inferior (causant isqu\xc3\xa8mia mesent\xc3\xa8rica que pot dur a la resecci\xc3\xb3 intestinal com a soluci\xc3\xb3 d\'emerg\xc3\xa8ncia), o venes de la pell. La trombosi venosa cerebral, una forma poc freq\xc3\xbcent de vessament cerebral (atac de feridura), pot tamb\xc3\xa9 apar\xc3\xa8ixer. Acostuma a afectar el si sagital superior i t\xc3\xa9 un considerable risc de recurr\xc3\xa8ncia. De forma ins\xc3\xb2lita, la primera manifestaci\xc3\xb3 de la HPN \xc3\xa9s un ictus isqu\xc3\xa8mic per trombosi de les art\xc3\xa8ries cerebrals o un infart agut de miocardi per trombosi de les art\xc3\xa8ries coron\xc3\xa0ries. Han estat descrits alguns casos de d\xc3\xa8ficit neurol\xc3\xb2gic agut provocat per una s\xc3\xadndrome de Moyamoya (un trastorn vascular associat a l\'oclusi\xc3\xb3 espont\xc3\xa0nia d\'un vas major del pol\xc3\xadgon de Willis) en persones joves amb HPN pura. Quan les alteracions tromb\xc3\xb2tiques afecten a les venes d\xc3\xa8rmiques poden sorgir zones doloroses i descolorides a la pell i tamb\xc3\xa9 m\xc3\xbaltiples lesions cut\xc3\xa0nies amb canvis necr\xc3\xb2tics, de visu i microsc\xc3\xb2picament similars a les d\'una p\xc3\xbarpura fulminans, les quals eventualment evolucionen de forma molt r\xc3\xa0pida i arriben a posar en perill la vida del malalt._NEWLINE_La HPN pot causar una insufici\xc3\xa8ncia renal aguda per hem\xc3\xb2lisi massiva durant una crisi. Amb m\xc3\xa9s freq\xc3\xbc\xc3\xa8ncia, per\xc3\xb2, es produeix un deteriorament insidi\xc3\xb3s de la funci\xc3\xb3 renal produ\xc3\xaft per dep\xc3\xb2sits tubulars d\'hemosiderina, microinfarts renals i fibrosi intersticial. En algun cas d\'HPN s\'ha descrit l\'aparici\xc3\xb3 d\'una pielonefritis multiabscesificada pr\xc3\xa8via al frac\xc3\xa0s renal._NEWLINE_Rarament, es desenvolupa un fenomen d\'autoesplenomeg\xc3\xa0lia (disminuci\xc3\xb3 de la grand\xc3\xa0ria de la melsa subseg\xc3\xbcent a infarts espl\xc3\xa8nics recurrents que provoquen canvis de fibrosi i calcificaci\xc3\xb3 en l\'\xc3\xb2rgan)._NEWLINE_Els individus amb HPN s\xc3\xb3n proclius a patir infeccions cut\xc3\xa0nies de diversa \xc3\xadndole._NEWLINE_De tant en tant es produeixen remissions espont\xc3\xa0nies de la malaltia que poden cursar de forma molt dispar. Algunes d\'elles evolucionen cap a la curaci\xc3\xb3 completa i altres cap al desenvolupament d\'una leuc\xc3\xa8mia.\n_START_SECTION_\nDiagnosi\n_START_PARAGRAPH_\nSi b\xc3\xa9 calen proves de laboratori espec\xc3\xadfiques per tal de confirmar la malaltia, hi ha par\xc3\xa0metres habituals -tot i que comuns en altres malalties de naturalesa molt diversa- que poden fer-ne sospitar la seva exist\xc3\xa8ncia: baixa hemoglobina, enzim lactat deshidrogenasa incrementat, augment de reticulocits (eritr\xc3\xb2cits immadurs alliberats pel moll de l\'os per tal de suplir els que es destrueixen), bilirubina augmentada (subproducte de la degradaci\xc3\xb3 de l\'hemoglobina) i nivells disminu\xc3\xafts d\'haptoglobina. El test directe d\'antiglobulines (DAT, en angl\xc3\xa8s, o test de Coombs directe) \xc3\xa9s negatiu, prova de qu\xc3\xa8 l\'hem\xc3\xb2lisi en la HPN no \xc3\xa9s causada per anticossos. Molts dels s\xc3\xadmptomes de la HPN s\xc3\xb3n poc espec\xc3\xadfics, per\xc3\xb2 la concurr\xc3\xa8ncia en un pacient de dolor abdominal intens sense causa evident, an\xc3\xa8mia amb prova de Coombs negativa i LDH elevat \xc3\xa9s un fet for\xc3\xa7a indicatiu de la malaltia. Pel que fa a nens i adolescents, la baixa incid\xc3\xa8ncia de la malaltia en aquest grup de poblaci\xc3\xb3, la manca d\'una simptomatologia ben definida i l\'ocasional abs\xc3\xa8ncia d\'hemoglobin\xc3\xbaria fan necess\xc3\xa0ria en determinats casos una considerable perspic\xc3\xa0cia cl\xc3\xadnica per establir una diagnosi inicial correcta._NEWLINE_L\'anomenat test de la sacarosa, en el que una mostra dels eritr\xc3\xb2cits del malalt es posa en contacte amb una soluci\xc3\xb3 de baixa for\xc3\xa7a i\xc3\xb2nica en espera d\'observar si es produ\xc3\xafa o no hem\xc3\xb2lisi, era \xc3\xa0mpliament usat fins fa uns anys. Una prova m\xc3\xa9s espec\xc3\xadfica anomenada test de Ham (en honor del Dr Thomas Ham, que va descriure la prova l\'any 1937), i que inicialment es feia servir si el test de la sucrosa resultava positiu, \xc3\xa9s encara emprada. M\xc3\xa8todes moderns inclouen la citometria de flux acompanyada d\'immunofenotipatge, on en concret es cerca l\'abs\xc3\xa8ncia de les prote\xc3\xafnes de superf\xc3\xadcie CD55 i CD59 en leuc\xc3\xb2cits i eritr\xc3\xb2cits. Depenent del grau d\'abs\xc3\xa8ncia/pres\xc3\xa8ncia d\'aquestes prote\xc3\xafnes, es classifiquen en c\xc3\xa8l\xc2\xb7lules tipus I, II i III. Les de tipus I presenten nivells normals de CD55 i CD59, les de tipus II tenen nivells redu\xc3\xafts d\'aquestes, i les de tipus III no en presenten en absolut. Com m\xc3\xa9s alt \xc3\xa9s el nombre de c\xc3\xa8l\xc2\xb7lules tipus III, m\xc3\xa9s alt \xc3\xa9s el risc de patir hem\xc3\xb2lisi i trombosi. _NEWLINE_ Cal remarcar que \xc3\xa9s necessari practicar una citometria en leuc\xc3\xb2cits donat que l\'hem\xc3\xb2lisi constant dels eritr\xc3\xb2cits pot resultar en un fals negatiu o en mides de clons inferiors als reals (els leuc\xc3\xb2cits no s\xc3\xb3n lisats pel complement). L\'aerolisina fluorescent facilita considerablement el diagn\xc3\xb2stic citom\xc3\xa8tric de la HPN, ja que s\'uneix de forma selectiva i amb gran afinitat al GPI.\n_START_SECTION_\nFisiopatologia\n_START_PARAGRAPH_\nTotes les c\xc3\xa8l\xc2\xb7lules tenen prote\xc3\xafnes ancorades a les seves membranes, que s\xc3\xb3n responsables de realitzar moltes i variades funcions. Existeixen diferents formes amb les que aquestes prote\xc3\xafnes s\'ancoren a la membrana cel\xc2\xb7lular. La HPN esdev\xc3\xa9 per un defecte en un d\'aquests mecanismes ._NEWLINE_Cal un enzim anomenat PIG-A (fosfatidilinositolglic\xc3\xa0 A) per tal que a la membrana cel\xc2\xb7lular s\'hi puguin ancorar les prote\xc3\xafnes anomenades GPI (de glicosilfosfatidilinositol). El gen que codifica l\'enzim PIG-A es troba localitzat en el cromosoma X, la qual cosa significa que nom\xc3\xa9s una c\xc3\xb2pia del gen PIG-A es troba activa a cada c\xc3\xa8l\xc2\xb7lula, tant en el sexe mascul\xc3\xad com en el femen\xc3\xad. Si s\'esdev\xc3\xa9 una sola mutaci\xc3\xb3 en aquest gen, l\'enzim PIG-A esdevindr\xc3\xa0 defectu\xc3\xb3s, la qual cosa portar\xc3\xa0 a un nul acoblament del GPI a la membrana, no formant-se els "ancoratges GPI" que necessiten les prote\xc3\xafnes GPI per acoblar-se a la membrana. Quan aquesta mutaci\xc3\xb3 s\'esdev\xc3\xa9 en les c\xc3\xa8l\xc2\xb7lules mare de la medul\xc2\xb7la \xc3\xb2ssia (que s\xc3\xb3n les progenitores dels eritr\xc3\xb2cits, leuc\xc3\xb2cits i plaquetes), tota aquesta prog\xc3\xa8nie cel\xc2\xb7lular o (clon) presentar\xc3\xa0 aquest defecte. Diverses prote\xc3\xafnes que s\'acoblen a les "tiges" GPI resulten essencials per tal de protegir les c\xc3\xa8l\xc2\xb7lules que les presenten de la destrucci\xc3\xb3 mitjan\xc3\xa7ada per les prote\xc3\xafnes del sistema del complement. El sistema del complement forma part del sistema immunitari inespec\xc3\xadfic, que t\xc3\xa9 un important paper en la destrucci\xc3\xb3 de microorganismes invasors. Sense aquestes prote\xc3\xafnes a la seva membrana, els eritr\xc3\xb2cits seran destru\xc3\xafts pel mateix sistema del complement. Les principals prote\xc3\xafnes protectores s\xc3\xb3n la CD55 i la CD59._NEWLINE_La destrucci\xc3\xb3 massiva d\'eritr\xc3\xb2cits es tradueix en an\xc3\xa8mia. L\'elevada taxa de trombosi (en llocs poc habituals) en aquests malalts es creu que \xc3\xa9s deguda a la disfunci\xc3\xb3 de les plaquetes -deficit\xc3\xa0ries tamb\xc3\xa9 en tiges GPI i per tant en prote\xc3\xafnes protectores- per l\'atac del complement. Tamb\xc3\xa9 es creu que hi t\xc3\xa9 un rol important la disminuci\xc3\xb3 dels nivells intravasculars d\'\xc3\xb2xid n\xc3\xadtric (NO) endogen, segrestat per part de l\'hemoglobina lliure en torrent que la lisi eritrocit\xc3\xa0ria massiva produeix._NEWLINE_De fet la simptomatologia d\'espasmes esof\xc3\xa0gics, disfunci\xc3\xb3 er\xc3\xa8ctil en el sexe mascul\xc3\xad i el dolor abdominal s\'atribueixen a aquest darrer fet, donat que l\'\xc3\xb2xid n\xc3\xadtric \xc3\xa9s una subst\xc3\xa0ncia sintetitzada per l\'endoteli vascular necess\xc3\xa0ria per a la relaxaci\xc3\xb3 de la musculatura llisa. Aquesta teoria queda refor\xc3\xa7ada pel fet que aquests s\xc3\xadmptomes milloren amb l\'administraci\xc3\xb3 de nitrats o de sildenafil (Viagra\xe2\x84\xa2), que produeixen l\'efecte contrari, ja que s\xc3\xb3n f\xc3\xa0rmacs dadors d\'\xc3\xb2xid n\xc3\xadtric. Existeix la sospita de qu\xc3\xa8 l\'hem\xc3\xb2lisi cr\xc3\xb2nica i conseg\xc3\xbcent depleci\xc3\xb3 del NO pot conduir a la hipertensi\xc3\xb3 pulmonar (pressi\xc3\xb3 incrementada en els vasos que aporten sang al pulm\xc3\xb3), que alhora es tradueix en un sobreesfor\xc3\xa7 pel cor i pot causar una insufici\xc3\xa8ncia card\xc3\xadaca aguda (fallida card\xc3\xadaca).\n_START_SECTION_\nTractament\n_START_PARAGRAPH_\nL\'\xc3\xbanic tractament curatiu \xc3\xa9s el trasplantament de medul\xc2\xb7la \xc3\xb2ssia al\xc2\xb7log\xc3\xa8nic, el qual t\xc3\xa9 un elevat \xc3\xadndex de complicacions greus que comporta una alta mortalitat. Per aquest motiu, nom\xc3\xa9s es recomana la seva pr\xc3\xa0ctica en casos que presenten citop\xc3\xa8nies que posen en perill la vida o en pacients que desenvolupen episodis d\'hem\xc3\xb2lisi o trombosi que no poden ser controlats amb la biomedicaci\xc3\xb3 oportuna. Excepcionalment, s\'ha aconseguit la remissi\xc3\xb3 de la HPN efectuant al malalt una exanguinotransfusi\xc3\xb3 amb recanvi eritrocitari i plasm\xc3\xa0tic complet.\n_START_SECTION_\nCrisis\n_START_PARAGRAPH_\nNo existeix consens sobre si els esteroides (com la prednisolona) poden fer disminuir la gravetat de les crisis hemol\xc3\xadtiques. S\xc3\xad que es recomanen les transfusions, at\xc3\xa8s que alhora que suavitzen l\'an\xc3\xa8mia, es redueix la producci\xc3\xb3 de c\xc3\xa8l\xc2\xb7lules HPN pel moll de l\'os, i indirectament la severitat de l\'hem\xc3\xb2lisi. Les defici\xc3\xa8ncies de ferro es desenvolupen amb el temps, a trav\xc3\xa9s de p\xc3\xa8rdues per l\'orina, i calen ser tractades. La ter\xc3\xa0pia amb ferro per\xc3\xb2, pot redundar en m\xc3\xa9s hem\xc3\xb2lisi donat que es produeixen m\xc3\xa9s c\xc3\xa8l\xc2\xb7lules HPN._NEWLINE_Hi ha un ampli ventall de factors i circumst\xc3\xa0ncies que afavoreix o desencadena l\'aparici\xc3\xb3 de crisis hemol\xc3\xadtiques (infeccions, vacunes, alcohol, exercici, estr\xc3\xa9s, menstruaci\xc3\xb3 o determinats f\xc3\xa0rmacs), les quals provoquen una fatiga intensa que pot arribar a ser incapacitant. _NEWLINE_Un nou antic\xc3\xb2s monoclonal, l\'eculizumab, protegeix les c\xc3\xa8l\xc2\xb7lules sangu\xc3\xadnies de la destrucci\xc3\xb3 immune per inhibici\xc3\xb3 del sistema del complement, i ha demostrat reduir la necessitat de transfusions en pacients amb hem\xc3\xb2lisi molt manifesta._NEWLINE_Alhora l\'eculizumab ha demostrat reduir en un 85% la probabilitat de patir un episodi tromboemb\xc3\xb2lic.\n_START_SECTION_\nManteniment\n_START_PARAGRAPH_\nEls pacients que tenen una poblaci\xc3\xb3 clonal petita cal que segueixin un monitoratge per citometria de flux cada sis mesos, que donar\xc3\xa0 informaci\xc3\xb3 sobre l\'evoluci\xc3\xb3 i les potencials complicacions. Donat l\'elevat risc de trombosi, els malalts de HPN amb grans poblacions clonals (gl\xc3\xb2buls blancs del tipus III per sobre del 50%) cal que se sotmetin a un tractament profil\xc3\xa0ctic amb warfarina, la qual fins a l\'any 2008 encara era l\'anticoagulant oral de refer\xc3\xa8ncia._NEWLINE_Els episodis de trombosi s\xc3\xb3n tractats com en altres tipus de pacients, per\xc3\xb2 -donat que la HPN \xc3\xa9s cr\xc3\xb2nica- es recomana mantenir els anticoagulants (orals o no) durant for\xc3\xa7a temps despr\xc3\xa9s de patir el primer episodi, ja que les possibilitats de recurr\xc3\xa8ncia s\xc3\xb3n elevades._NEWLINE_Cal esmentar que l\'eculizumab tamb\xc3\xa9 esdev\xc3\xa9 -donades les caracter\xc3\xadstiques de la malaltia- un tractament de manteniment per a aquelles persones en la que l\'elevada hem\xc3\xb2lisi intravascular esdev\xc3\xa9 una font de simptomatologia cl\xc3\xadnica significativa amb els corresponents riscos associats. Alhora aquest f\xc3\xa0rmac monoclonal ha demostrat reduir de forma estad\xc3\xadsticament superior a la warfarina la probabilitat de patir episodis tromboemb\xc3\xb2lics, donant-se el cas que resulta indiferent prendre warfarina o no prendre-la quan s\'est\xc3\xa0 rebent eculizumab pel que fa al nombre d\'episodis soferts. No obstant aix\xc3\xb2, en situacions d\'especial risc tromb\xc3\xb2tic (gestaci\xc3\xb3, per\xc3\xadode postpart o perioperatori i estats d\'inmovilitzaci\xc3\xb3 perllongada) cal associar tractament anticoagulant a l\'eculizumab. En assajos cl\xc3\xadnics, un altre antic\xc3\xb2s monoclonal de darrera generaci\xc3\xb3, el ravulizumab t\xc3\xa9 una efic\xc3\xa0cia similar a la de l\'eculizumab i un per\xc3\xadode d\'alliberament m\xc3\xa9s llarg, una caracter\xc3\xadstica que permet augmentar molt l\'interval d\'administraci\xc3\xb3 entre dosis (una vegada cada vuit setmanes). A m\xc3\xa9s, el seu \xc3\xadndex d\'efectes no desitjats \xc3\xa9s menor que el de l\'eculizumab. Els EUA van aprovar l\'\xc3\xbas endoven\xc3\xb3s d\'aquest medicament, amb alguna contraindicaci\xc3\xb3, en malalts d\'HPN adults al desembre de 2018 i la Comissi\xc3\xb3 Europea ho va fer al juliol de 2019._NEWLINE_A hores d\'ara, estan en curs nombroses l\xc3\xadnies de recerca amb l\'objectiu d\'aconseguir una nova generaci\xc3\xb3 d\'inhibidors del complement que faci possible tractar la HPN de forma m\xc3\xa9s efica\xc3\xa7 i segura, aix\xc3\xad com per trobar eines que millorin la qualitat de vida dels individus que pateixen aquesta mena d\'an\xc3\xa8mies.\n_START_SECTION_\nDetecci\xc3\xb3\n_START_PARAGRAPH_\nEl monitoratge de la HPN es realitza de forma anual en els pacients amb historial d\'an\xc3\xa8mia apl\xc3\xa0stica, essent recomanable que fos realitzada en malalts amb SMD del tipus "an\xc3\xa8mia refract\xc3\xa0ria". L\'\xc3\xbas de citometria de flux multiparam\xc3\xa8trica i amb aerolisina inactivada fluorescent ha millorat considerablement la sensibilitat i especificitat de la metodologia d\'identificaci\xc3\xb3 i control de la HPN.\n_START_SECTION_\nEpidemiologia\n_START_PARAGRAPH_\nLa HPN \xc3\xa9s una malaltia rara, amb una incid\xc3\xa8ncia anual d\'1-2 casos per mili\xc3\xb3. Afecta als dos sexes, predominantment al femen\xc3\xad, i pot apar\xc3\xa8ixer a qualsevol edat. Molts casos es desenvolupen en pacients que pr\xc3\xa8viament han estat diagnosticats d\'an\xc3\xa8mia apl\xc3\xa0stica o s\xc3\xadndrome mielodispl\xc3\xa0stica (SMD). La coexist\xc3\xa8ncia amb la SMD tamb\xc3\xa9 explica el perqu\xc3\xa8 de l\'elevada taxa de leuc\xc3\xa8mia en la HPN, donat que la SMD presenta un percentatge significatiu d\'evoluci\xc3\xb3 cap a formes leuc\xc3\xa8miques._NEWLINE_El 25% dels casos de HPN en pacients femenins s\xc3\xb3n diagnosticats durant l\'embar\xc3\xa0s, essent aquest grup d\'elevat risc de trombosi, i presentant mare i fill un increment del risc de mort (20% i 8% respectivament). Combinar correctament l\'eculizumab amb la profilaxi antitromb\xc3\xb2tica \xc3\xa9s un assumpte problem\xc3\xa0tic en les gestants que sofreixen HPN, ja que no existeixen protocols definits, per\xc3\xb2 no impossible.\n_START_SECTION_\nHist\xc3\xb2ria\n_START_PARAGRAPH_\nEl metge victori\xc3\xa0 William Gull escrigu\xc3\xa9 una nota el 1866 esmentant l\'exist\xc3\xa8ncia en un dels seus pacients (un jove d\'aparen\xc3\xa7a an\xc3\xa8mica) d\'episodis d\'orina fosca matutina, de tonalitat variable (entre el color ambar\xc3\xad i l\'indi) i que milloraven durant el dia. La primera descripci\xc3\xb3, per\xc3\xb2, de la HPN com a entitat cl\xc3\xadnica amb caracter\xc3\xadstiques distintives va ser realitzada pel metge alemany Paul Str\xc3\xbcbing (Greifswald, 1852-1915) l\'any 1882, qui empr\xc3\xa0 l\'espectrosc\xc3\xb2pia per demostrar que el particular color de l\'orina era provocat per la pres\xc3\xa8ncia d\'hemoglobina. Una descripci\xc3\xb3 m\xc3\xa9s detallada va ser feta pels Drs. Ettore Marchiafava i Alessio Nazari l\'any 1911, amb posteriors aportacions del mateix Marchiafava l\'any 1928 i el Dr. Ferdinando Micheli l\'any 1931. El metge alemany Dr. Enneking va encunyar el terme "hemoglobin\xc3\xbaria parox\xc3\xadstica nocturna" (o haemoglobinuria paroxysmalis nocturia en llat\xc3\xad) l\'any 1928. Aquesta denominaci\xc3\xb3 s\'ha mantingut inalterada fins avui dia, tot i que la majoria dels malalts amb HPN pateixen un quadre d\'hem\xc3\xb2lisi cr\xc3\xb2nica i no cap episodi intermitent de sagnat urinari que empitjora en el decurs de la nit._NEWLINE_El 1944, l\'hemat\xc3\xb2leg John Dacie observ\xc3\xa0 la concurr\xc3\xa8ncia d\'an\xc3\xa8mia apl\xc3\xa0stica i HPN en un cas d\'an\xc3\xa8mia de Fanconi. Posteriorment, fou el primer en suggerir que la HPN era un trastorn clonal adquirit originat en les c\xc3\xa8l\xc2\xb7lules mare hematopo\xc3\xa8tiques._NEWLINE_A principis de la d\xc3\xa8cada de 1990, investigadors de la Universitat d\'Osaka localitzaren el gen PIG-A a la porci\xc3\xb3 p22.1 del cromosoma X i varen identificar la mutaci\xc3\xb3 causant de la seva p\xc3\xa8rdua de funcionalitat.'